Brunbergin Suukko saa uuden pakkauksen.

Porvoolainen Brunberg uudistaa klassikkotuotteensa Suukon pakkauksen. Uusi rasia tulee kauppoihin kevään aikana.

Pienet suukko-rasiat on uudistettu jo aiemmin, mutta nyt muutettiin kritiikkiäkin saanut pakkaus, jossa afrikkalainen pariskunta antaa toisilleen suukon. Iltalehti kirjoitti viime syksynä rasian herättämästä keskustelusta. Rasiaa luonnehdittiin rasistiseksi. Vielä viime syksynä Bunbergin toimitusjohtaja Katarina Enholm totesi, ettei pakkausta olla muuttamassa.

Kevään jälkeen Suukkoja syödään rasiasta, jonka kannessa komeilee Porvoo.

– Rasiassa on jotain uutta, jotain vanhaa ja siitä henkii brändin ydin: perinteiden vaaliminen, porvoolaisuus ja hyvät makumuistot. Kuvituksessa on 1950-luvun Porvoo-maisemaa. Pakkauksen koko, värit ja materiaali ovat pysyneet samoina, kertoo Enholm tiedotteessa.

Alunperin neekerinpusuksi kutsuttujen makeisten nimi muutettiin vuonna 2001 Brunbergin Suukoiksi. Suukkojen alkuperäinen nimi tuli Keski-Euroopasta ja se on ollut ennemminkin tuotetyyppi, josta on ollut käytössä myös saksan- ja ranskankielinen versionsa. Saksassakin suukkomakeisen nimi on kuitenkin muutettu suklaasuukoksi.

– Alkuperäinen nimi ei ollut meidän keksimämme, vaan tuotetyyppi ja -nimi ovat lähtöisin Keski-Euroopasta, Enholm kertoi Iltalehdelle lokakuussa.

Tuotteena Suukko on lajinsa ainoa Suomessa: näitä suklaakuorrutettuja vaahtomakeisia valmistetaan vain Brunbergin tehtaalla Porvoossa. Suukko tuli tuotantoon vuonna 1951 ja on ollut yksi Brunbergin tunnetuimmista tuotteista siitä lähtien. Makeistehdas viettää ensi vuonna 150-vuotisjuhlavuotta.